F’ġurnata mill-isbaħ fil-bidu tar-Rebbiegha l-BIRDLIFE organizzat mixja għal bosta familji. Il-mixja mill-Pjazza tas-Siġġiewi sa’ ħdejn il-kappella tal-Maqluba fil-Qrendi serviet fost l-oħrajn biex it-tfal jitgħallmu aktar fuq l-għasafar u l-ambjent Fl-ewwel jiem tar-Rebbiegħa, bosta huma dawk li jieħdu l-opportunità li jmorru għal xi mixja fil-kampanja għall-arja safja waqt li ikunu jistgħu jammirraw il-ġmiel tal-kampanja Maltija. Il-birdlife ħatfet minnufih l-opportunità biex tagħmel waħda minn dawn il-mixjiet. Aktar minn 200 ruħ fosthom bosta tfal imxew minn ħdejn il-Knisja tas-Siġġiewi sa Ħaġar Qim. Il-mixja li ħadet lil parteċipanti qalb il-kampanja f’dik il-parti ta’ Malta ntemmet ħdejn il-kappella tal-maqluba fil-Qrendi. L-għan kien li minbarra li jitgawda l-istaġun tar-Rebbiegħa jinġabru fondi għar-riservi naturali tal-għasafar. B’kollox inġabru aktar minn €1,200. Il-100 tifel u tifla minn skejjel differenti li ħadu sehem kienu mħeġġa jiġru fondi għal dawn ir-riservi naturali. It-tfal kellhom ukoll l-opportunità jitgħallmu fuq l-pjanti u l-għasafar li iltaqgħu u osservaw tul il-mixja. Fi tmiem l-attività t-tfal kellhom cans ukoll jpinġu wħud mill-għasafar li raw u semgħu fuqhom tul din il-ħarga.